Марко Ганчев
Изсипват се селата в градовете

chitanka.info

Изсипват се селата в градовете,

изкачват се селата в градовете.

Зависи от коя страна.

Изсипват се,

които са на стръмнина,

изкачват се,

които са във низина,

но къщите от село днес

придвижват се като Бърнамски лес

към градските окрайнини полека

и няма сили

да ги спре човека.

Изсипват се селата в градовете,

изкачват се селата в градовете,

но от коя страна,

забележете!

От всяко село все

заселват се край тяхното шосе,

дори една-едничка къща не попада

отвъд магнитната подкова на площада.

Какво ги приковава тука,

на края на квартала скромен?

Дали ковачът, който уморено чука

с чука си, тежък като спомен?

Или пък край коларския дюкян,

макар и празен да е катраника,

подушват миризмата на катран

и властно тя към себе си ги вика?

Или пък просто носят те следа

от нашите души на хора:

преселени завинаги в града,

но още селото им е опора…

1966

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.